Varsler enorme nedbørsmengder det neste døgnet
Ifølge vakthavende meteorolog Øyvind Johnsen ved Meteorologisk institutt er det fylkene Oppland, Buskerud og Hedmark som er særlig utsatt for nedbør - områder som allerede er rammet av flom flere steder. - Det vil komme opp mot 45 til 50 millimeter nedbør enkelte steder. Så store mengder får vi kanskje hvert femte år eller sjeldnere, sier Johnsen til VG. Norges vassdrags- og energidirektoratet (NVE) snakker om mulig femtiårsflom i flomvarselet for Telemark, Buskerud og Oppland.Han forteller at instituttet vurderte å sende ut ekstremvarsel. - Verdiene ligger veldig høyt, men likevel et stykke unna 60 til 70 millimeter, som utløser ekstremvarsel. Men det er ikke nedbøren i seg selv som er problemet - det er kombinasjonen av nedbør og temperatur, som fører til snøsmelting i fjellområdene, sier Johnsen. Selv om det ifølge Johnsen kommer atskillig mindre nedbør i de nevnte fylkene torsdag, kan det ta flere timer før vannet når vassdragene i lavlandet. - Jeg tror ikke flomfaren er over med det første. Det er en god del vann i elvene allerede, så det skal ikke så mye til før de går over sine bredder, sier meteorologen.I tillegg til de tre nevnte fylkene, vil også innbyggere i deler av Telemark, Vestfold og Østfold få det vått det neste døgnet, ifølge Johnsen. - Høydedragene og indre strøk vil få jevnt påfyll. Og selv om det i alle områder blir tørrere fra torsdag, så stiger temperaturen igjen, slik at snøsmeltingen vil fortsette, sier Johnsen. Han advarer mot at alt vannet også kan skape ras og kunstige elver, og at alt vannet kan tvinges utover bebygde områder. Det har allerede skjedd flere steder. Christian Wood (22) og samboeren Michelle Henrichs (21) ble vekket av at naboen hamret på døren i natt. - Jeg trodde det var noe helt annet enn flom, jeg trodde det var et innbrudd. Vi ble mer eller mindre sjokkert da vi så alt vannet, sier Christian Wood (22).De store vannmengdene har allerede ført til at flere veier er stengt eller har redusert fremkommelighet. E6 ved Stange står under vann og ved Espa ble E6 stengt mellom Weensvangen og Minnesund tidlig onsdag morgen. - Den er stengt på grunn av vann. Vi vet ikke hvor lenge veien kommer til å forbli stengt, sa Therese Thowsen i Vegtrafikksentralen til VG onsdag morgen. - E6 stenges på grunn av vann, skriver politiet i Hedmark på Twitter. Hovedfartsåren kan bli stengt lenge, opplyser politiet til Østlendingen. Klokken 08.50 meldte politiet i Gudbrandsdal på Twitter at det har gått et jordras over E6 sør for Ensby i Øyer.Vannet skaper også problemer for togtrafikken. Vi får stadig flere telefoner fra kunder, som melder om vann og jordras over spor, sier pressevakt Håkon Myhre i NSB. - Vi jobber intenst for å sikre at vi ikke gjør noe som er farlig for våre kunder, så vi stopper all togtrafikk i og rundt Hamar, sier han. Dovrebanen er nå stengt både mellom Eidsvoll og Hamar og på strekningen Lillehammer - Ringebu. Kongsvingerbanen er stengt mellom Årnes og Haga. - Flommen har ført til at et tre har falt over Rørosbanen, slik at også den er stengt ved Ilseng, opplyser Myhre i NSB. Rørosbanen ble imidlertid åpnet igjen like før klokken 10 onsdag morgen.
Meteorologisk institutt mener nedbørsmengden som kommer det neste døgnet skjer én gang hvert femte år - eller sjeldnere.